SKRIFTLIG FORESPØRGSEL E-1809/99

af Paul Rübig (PPE-DE) til Kommissionen

(12. oktober 1999)

Om: Illegal fiskeimport fra Rusland

Der foreligger oplysninger om, at der i nogen tid har været uregelmæssigheder i forbindelse med import til EU af fisk fra forskellige tredjelande; disse uregelmæssigheder kan true eksistensen for virksomheder, der følger EU's forskrifter fuldt ud.

Der er mere præcist tale om følgende forhold:

- De lokale myndigheders tildeling af EU-registreringsnumre sker i Polen og Rusland på trods af manglende overholdelse af bygningsmæssige og andre EU-hygiejnestandarder og hævdes at være genstand for ikke-lovmæssig praksis.

- Veterinærkontrollerne i forbindelse med eksportproceduren gennemføres efter sigende sjusket af de polske myndigheder.

- Fiskefileter med oprindelse i Kasakhstan og Ukraine, fra hvilke lande import til EU er forbudt, kommer efter sigende ulovligt frem til EU-markedet efter ompakning via polske og estiske kanaler.

Hvilke foranstaltninger vil Kommissionen træffe for at imødegå sundhedsrisici i form af illegal fiskeimport fra tredjelande?

Er der planlagt inspektionsrejser til de berørte lande, og i givet fald hvornår?

Undersøger man i forbindelse med sådanne inspektionsrejser også mistænkelige virksomheder, eller gælder inspektionen udelukkende de kompetente veterinærmyndigheder på stedet?

Hvilke foranstaltninger kan der i tilfælde af en begrundet mistanke træffes ved grænsen, således at en leverance af fisk kan stoppes?

Svar afgivet på Kommissionens vegne af David Byrne

(24. november 1999)

Grænsekontrollen i medlemsstaterne skal bl.a. undersøge, om importeret fisk til menneskeføde stammer fra et autoriseret tredjeland og fra en godkendt virksomhed. Inspektionsbesøg på EU-plan har til formål at undersøge, hvorvidt de kompetente myndigheder er i stand til at sikre, at EU-normerne overholdes.

Med hensyn til import fra Rusland, Polen og Estland underrettede Kommissionen myndighederne i disse lande om de påståede uregelmæssigheder. Den anmodede disse lande om at undersøge dette forhold og senest den 15. december 1999 oplyse Kommissionen om de eventuelle foranstaltninger, der måtte være truffet for at bringe denne praksis til ophør.

I september 1999 fandt der en inspektionsrejse sted til Polen. Der blev aflagt besøg i Estland i juli 1998. Ifølge Kommissionens seneste oplysninger er der dæmmet op for problemet i disse lande. Der har ikke for nylig fundet inspektionsrejser sted til Rusland. Spørgsmålet blev dog drøftet i samarbejdsudvalget mellem Rusland og EU den 8. oktober 1999. Afhængig af oplysningerne fra de russiske myndigheder vil Kommissionen måske overveje at foretage en inspektionsrejse. I Polen blev der aflagt besøg i nogle af de virksomheder, der er godkendt som eksportører til EU. De virksomheder, der er under mistanke, er ikke godkendt som eksportører af fiskeprodukter til Fællesskabet.

I henhold til fællesskabsretten påhviler det medlemsstaterne at undersøge, om importerede produkter stammer fra godkendte virksomheder, og at afgøre, hvad der skal ske med fisk, som ikke opfylder fællesskabsretten. Derfor anmodede Kommissionen de tyske og østrigske myndigheder om at undersøge disse forhold og underrette deres respektive grænsekontrol med henblik på at forhindre illegal import.